สรุปภาวะตลาดหุ้นในภูมิภาคเอเชียประจำวันนี้
สรุปภาวะตลาดหุ้นในภูมิภาคเอเชียประจำวันที่ 7 พฤษภาคม 2558
7 พ.ค. 2558

ผู้สื่อข่าวรายงานว่า ดัชนี S&amp;P/ASX 200 ตลาดหุ้นออสเตรเลียปิดตลาดวันนี้ปรับตัวลง เนื่องจากความกังวลเกี่ยวกับอัตราว่างงานของออสเตรเลียที่ปรับตัวสูงขึ้น รวมทั้งหุ้นกลุ่มธนาคารชั้นนำทั้ง 4 แห่งของออสเตรเลียที่ปรับตัวลง และยังคงส่งผลกระทบต่อการซื้อขายในวันนี้
โดยดัชนี S&amp;P/ASX 200 ปรับตัวลง 46.50 จุด หรือ 0.82% ปิดที่ 5,645.70 จุด ส่วนดัชนี ALL ORDINARIES ตลาดหุ้นออสเตรเลียปิดวันนี้ที่ 5,645.10 จุด ลดลง 45.80 จุด, -0.80%
ส่วนดัชนีนิกเกอิตลาดหุ้นโตเกียวปิดร่วงลงแตะระดับต่ำสุดในรอบ 5 สัปดาห์ในวันนี้ เนื่องจากแรงเทขายพันธบัตรรัฐบาลที่เกิดขึ้นทั่วโลกนั้น ได้จุดปะทุให้เกิดกระแสคาดการณ์ที่ว่าต้นทุนการกู้ยืมจะปรับตัวสูงขึ้น
ขณะที่สำนักข่าวเกียวโดรายงานว่า ดัชนีนิกเกอิร่วงลง 239.64 จุด หรือ -1.23% ปิดที่ 19,291.99 จุด
ขณะเดียวกันดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ร่วงลง เนื่องจากความกังวลเกี่ยวกับการเปิดซื้อขายหุ้นไอพีโอที่อาจจะดึงเม็ดเงินจากหุ้นในตลาด รวมทั้งมูลค่าหุ้นในตลาดที่อยู่ในระดับที่สูงเกินไป และการใช้มาตรการของรัฐบาลจีนเพื่อควบคุมการซื้อขายหุ้นด้วยมาร์จิ้น
สำนักข่าวซินหัวรายงานว่า ดัชนีเซี่ยงไฮ้คอมโพสิตร่วง 117.05 จุด หรือ 2.77% ปิดที่ 4,112.21 จุด
ส่วนดัชนีคอมโพสิตตลาดหุ้นเกาหลีใต้ปรับตัวลง 0.65% เนื่องจากนักลงทุนเทขายหุ้นจากความกังวลเกี่ยวกับผลตอบแทนพันธบัตรเยอรมนีที่พุ่งสูง ขณะที่เงินวอนอ่อนค่าเมื่อเทียบดอลลาร์สหรัฐ ดัชนีคอมโพสิตตลาดหุ้นเกาหลีใต้ (KOSPI) ปรับตัวลง 13.58 จุด ปิดที่ 2,091.00 จุด ซึ่งเป็นระดับต่ำสุดในรอบ 1 เดือน
อีกทั้งดัชนีฮั่งเส็งตลาดหุ้นฮ่องกงปิดตลาดร่วงลงในวันนี้ เพราะได้รับปัจจัยถ่วงจากตลาดหุ้นนิวยอร์ก หลัง ADP ระบุว่า ภาคเอกชนของสหรัฐมีการจ้างงานเพิ่มขึ้นเพียง 169,000 รายในเดือนเม.ย. ซึ่งต่ำกว่าที่นักวิเคราะห์คาดการณ์ว่าจะเพิ่มขึ้น 205,000 ราย ดัชนีฮั่งเส็งลดลง 350.94 จุด หรือ 1.27% ปิดวันนี้ที่ 27,289.97 จุด
         
 